Voetganger, passasier sterf in botsingDie toneel. Foto: Netcare 911 Twee mense is dood en drie beseer toe ŉ motor en ’n Mazda Drifter-bakkie vanoggend op die R25 naby die M30 in Welbekend, Gauteng, gebots het. Athlenda Mathe, woordvoerder van Netcare911 het gesê die ongeluk het omstreeks 09:15 plaasgevind. “Volgens berigte is een van die oorledenes ŉ voetganger en die ander ŉ passasier wat agter in die motor gesit het,” het Mathe gesê. Paramedici van Netcare911 het saam met paramedici van die provinsiale nooddienste gewerk om die beseerdes te stabiliseer. Hulle is op die toneel behandel en later na omliggende hospitale geneem vir verdere mediese behandeling. Albei die oorledenes en die beseerdes is mans. Die presiese oorsaak van die ongeluk sal deur die polisie ondersoek word.